b'\n_START_ARTICLE_\nEritrocit\n_START_PARAGRAPH_\nRde\xc4\x8de krvni\xc4\x8dke ali eritroc\xc3\xadti so krvne celice, ki oskrbujejo telo s kisikom. Morfolo\xc5\xa1ko gledano so splo\xc5\xa1\xc4\x8dene celice, velikosti od 7 do 8\xc2\xa0\xc2\xb5m, kar je veliko manj od ostalih \xc4\x8dlove\xc5\xa1kih celic. Jeder nimajo, zato je osrednji del upadel in tanj\xc5\xa1i. Jedra za svoje delovanje ne potrebujejo, zato pa vpliva to na \xc5\xbeivljenjsko dobo, ki je zelo kratka v primerjavi z drugimi celicami (od 100 do 120 dni)._NEWLINE_Rde\xc4\x8de krvni\xc4\x8dke so napolnjene z dihalnim barvilom oz. dihalnim pigmentom hemoglobinom, ki je tudi vzrok rde\xc4\x8de barve eritrocitov. En \xc4\x8dlove\xc5\xa1ki eritrocit vsebuje okoli 270 milijonov molekul hemoglobina. V krvi odraslega \xc4\x8dloveka je od 2 do 3\xc3\x9710\xc2\xb9\xc2\xb3 eritrocitov, kar je pribli\xc5\xbeno 5\xc3\x9710\xe2\x81\xb6 krvni\xc4\x8dk na kubi\xc4\x8dni milimeter krvi.\n_START_SECTION_\nDelovanje eritrocitov\n_START_PARAGRAPH_\nNa en hemoglobin se v plju\xc4\x8dnih me\xc5\xa1i\xc4\x8dkih oz. alveolah ve\xc5\xbeejo 4 molekule kisika (ve\xc5\xbeejo se na hem oz. \xc5\xbeelezov atom) in nastane oksihemoglobin. Eritrociti vsebujejo tudi encim karboanhidrazo, ki katalizira nastajanje in razpad ogljikove kisline (H\xe2\x82\x82CO\xe2\x82\x83), in s tem sodelujejo posredno tudi pri transportu ogljikovega dioksida iz tkiv._NEWLINE_Na hem se zelo dobro ve\xc5\xbee tudi ogljikov monoksid (CO), kar lahko povzro\xc4\x8di notranjo zadu\xc5\xa1itev, to pomeni, da telo ne prejema kisika: posledica tega je nezavest, ob prepo\xc4\x8dasni pomo\xc4\x8di pa tudi smrt.'